ซินเน็คไตรมาสแรกกำไรโต118.47%
ซินเน็ค&nbsp; โชว์ผลงานโค้งแรกปี 53 ยอดเยี่ยมกำไรกระฉูดกว่า 118% หลังยอดขายพุ่ง จาการฟื้นตัวของธุรกิจไอที และการขยายสาขาและการให้บริการในต่างจังหวัดเพิ่ม
11 พ.ค. 2553

ซินเน็ค  โชว์ผลงานโค้งแรกปี 53 ยอดเยี่ยมกำไรกระฉูดกว่า 118% หลังยอดขายพุ่ง จาการฟื้นตัวของธุรกิจไอที และการขยายสาขาและการให้บริการในต่างจังหวัดเพิ่ม
นายสุพันธุ์ มงคลสุธี ประธานกรรมการและซีอีโอ บริษัท ซินเน็ค (ประเทศไทย)  เปิดเผยถึงผลประกอบการประจำไตรมาสที่ 1/2553 สิ้นสุดวันที่ 31 มีนาคม 2553 ว่า บริษัทฯ มีผลกำไรสุทธิจำนวน 71.92 ล้านบาทเพิ่มขึ้น 118.47 % จากงวดเดียวกันของปีก่อน ที่มีกำไรสุทธิ  32.92 ล้านบาท  โดยผลกำไรสุทธิที่เพิ่มขึ้นมาจากรายได้จากการขายและบริการรวม ของบริษัทฯ ที่มีอัตราการขยายตัวเพิ่มขึ้นจากช่วงปีเดียวกันของปี 2552 ประมาณ 27.46 %  ทำให้มีรายได้รวมทั้งสิ้นเป็นจำนวน 3,748.55 ล้านบาท 
"ในไตรมาสนี้ถือได้ว่า แผนดำเนินงานของซินเน็คฯ บรรลุตามเป้าหมายต่อเนื่องจากปีที่ผ่านมาอย่างชัดเจนอีกครั้ง ซึ่งเป็นผลมาจากธุรกิจไอทีที่เริ่มเข้าสู่ภาวะฟื้นตัว และบริษัทฯ ได้ปรับกลยุทธ์การขยายธุรกิจให้สอดคล้องกับสถานการณ์ที่แท้จริง ทำให้ผลประกอบการเติบโตได้อย่างโดดเด่นดังกล่าว  ซึ่งเชื่อว่าโมเมนตั้งดังกล่าวจะส่งผลต่อเนื่องให้ผลประกอบการในงวดครึ่งปีแรกยังเติบโตได้ตามเป้าหมายที่วางไว้ ถึงแม้ว่าในช่วงที่ผ่านมาการเมืองในประเทศจะยังร้อนระอุอยู่ก็ตาม" นายสุพันธุ์ กล่าว   นายสุพันธุ์ กล่าวอีกว่า สำหรับแนวโน้มผลประกอบการในปีนี้ว่า มีโอกาสเติบโตต่อเนื่องจากปี 2552  เนื่องจากได้เห็นสัญญาณบวกสนับสนุนอย่างชัดเจน โดยเฉพาะการฟื้นตัวของเศรษฐกิจ ที่จะสนับสนุนให้ตลาดสินค้าไอทีพลิกกลับมาเติบโตได้อีกครั้ง และมีปัจจัยบวกจากกการเปลี่ยนเทคโนโลยี platform ใหม่ของ CPU intel  จึงทำให้มั่นใจว่าปีนี้รายได้จะโต 15% จากปีก่อนที่ทำได้ 13,490 ลบ.